Viljandi linna aukodanik

Viljandi linna aukodanik on aunimetus, mis antakse üksikisikule Viljandi linnale osutatud väljapaistvate teenete eest või linnapoolse erilise austuse avaldusena.  

Aukodaniku aunimetus asutati 1930. aastatel ja taastati taasiseseisvumise järel. Enne Eesti okupeerimist 1940. aastal anti aunimetust välja ainult ühel korral (12. veebruaril 1934).  

Statuudi järgi, mis kinnitati 24. septembril 1999, on ettepanekute esitamise õigus Viljandi Linnavolikogule linnavalitsusel, linnavolikogu liikmetel, linnavolikogu komisjonidel ja fraktsioonidel ning 1% valimisõiguslikel linnakodanikel ühise avalduse alusel. Ettepanekute esitamise aeg ei ole määratletud.

Viljandi linna aukodaniku nimetus omistatakse isikule, kelle kandidatuuri poolt hääletab 2/3 volikogu koosseisust.

Viljandi linna aukodanikele antakse Viljandi linna auaadress ja Viljandi linna teenetemärk ning tema nimi kantakse Viljandi linna auraamatusse. Viljandi Linnavalitsus korraldab Viljandi linna aukodaniku fotoportree paigaldamise raekotta.

Kehtetuks tunnistati "Viljandi linna aukodaniku statuut", mis kehtis aastatel 1995–1999.

Aukodanikud
1934 – Johan Laidoner
1996 – August Maramaa (postuumselt)
1998 – Roman Toi

Viited

Kategooria:Viljandi linna tunnustusavaldused
Kategooria:Eesti aunimetused